《婆罗门引 保德西楼作》
金朝·李晏

汗融畏日，岂知高处有风清。倚阑襟袖凉生。坐看崩云脱壤，不碍乱峰青。待目穷千里，却怕伤情。河分古城。听裂岸、怒涛惊。好是烽沈幽障，鼓卧边亭。西楼老子，更无用，胸中十万兵。酒到处、莫放杯停。

作者简介：（1123—1197）金泽州高平人，字致美。熙宗皇统六年进士。调岳阳丞。世宗即位，召为翰林直学士、迁侍讲学士，兼御史中丞，奏免二税户为良者六百余人。官终昭义军节度使。卒谥文简。